**Nærings- og fiskeridepartementet søker nye medlemmer til Konkurranseklagenemnda**

Nærings- og fiskeridepartementet inviterer interesserte økonomer og jurister til å melde seg eller foreslå kandidater til verv som medlem i Konkurranseklagenemnda. Nye medlemmer vil bli oppnevnt for en periode på fire år, og kan gjenoppnevnes.

Konkurranseklagenemnda er en uavhengig klagenemnd, som behandler klager over alle vedtak som Konkurransetilsynet fatter, unntatt vedtak etter pristiltaksloven. Dette omfatter klage på vedtak om foretakssammenslutninger, gebyrvedtak som følge av ulovlig samarbeid og misbruk av dominans, og andre avgjørelser (klage på manglende innsyn, pålegg om dokumentfremleggelser etc.). Konkurranseklagenemnda ble opprettet 1. april 2017. Den består i dag av åtte medlemmer. Bakgrunnen for opprettelsen av Konkurranseklagenemnda var et ønske om å etablere en politisk uavhengig klagesaksbehandling.

Nemndslederen fastsetter sammensetningen av nemnda for hver enkelt sak. Konkurranseklagenemnda treffer vedtak og avgjørelser ved alminnelig flertall. Hovedregelen er at nemnda i den enkelte sak består av tre medlemmer. I særlige tilfeller kan lederen beslutte at avgjørelser og vedtak treffes av en forsterket nemnd på fem medlemmer.

Forvaltningsloven § 6 stiller krav til nemndsmedlemmenes habilitet i saksbehandlingen. Konkurranseloven § 38 stiller i tillegg opp to absolutte krav til nemndsmedlemmenes inhabilitetsgrunner i saksbehandlingen av den enkelte sak. Interesserte bes derfor redegjøre for forhold som kan påvirke deres habilitet i enkeltsaker. Det stilles særlig strenge krav til habilitet i behandlingen av saker om overtredelsesgebyr etter konkurranseloven, som er å regne som straff etter Den europeiske menneskerettighetskonvensjonen.

*Kvalifikasjonskrav og sammensetning*

Konkurranseklagenemnda består av høyt kvalifiserte jurister og økonomer med høy kompetanse innen konkurranserett eller -økonomi, fortrinnsvis dommere, advokater og akademikere. Ved oppnevning av økonomer vil det bli lagt vekt på kandidatenes kompetanse innenfor næringsøkonomi, empirisk metode og annen relevant erfaring. Ved oppnevning av jurister vil det bli lagt vekt på kompetanse og erfaring innen konkurranserett, samt erfaring og kunnskap om sivil- og straffeprosess.

Kandidatene bør ha anledning til, og være motivert for, å ha vervet i hele perioden på fire år. De må også ha tilstrekkelig tid til å ivareta vervet. Arbeidsmengden i nemnda vil variere. I større saker kan dette innebære muntlige høringer, møter med private parter og Konkurransetilsynet og interne nemndsmøter. Det må også påregnes tid til interne årlige plenumsmøter. Nemndsmedlemmene må holde seg oppdatert på endringer og utvikling som skjer innen konkurranseregelverket, både nasjonalt og internasjonalt. Vervene godtgjøres ved et fast beløp årlig og timebetaling for arbeidstid i den enkelte sak.

Sammensetningen av Konkurranseklagenemnda må følge kravene i likestillings- og diskrimineringsloven § 28 om representasjon av begge kjønn i offentlige utvalg mv., og representere en tilfredsstillende geografisk spredning. Personer med minoritetsbakgrunn oppfordres særlig til å søke.

*Prosedyre for utvelgelse av medlemmer til Konkurranseklagenemnda*

Departementet vil vurdere forslagene og innstille de best egnede kandidater som medlemmer. Ved behov vil departementet aktivt lete etter kandidater for å sørge for en balansert sammensetning av nemnda. Nemndas medlemmer oppnevnes av Nærings- og fiskeridepartementet.

*Tidsfrist*

Melding av eget kandidatur eller forslag til kandidater sendes til postmottak@nfd.dep.no innen 5. desember 2024, og skal inneholde en CV og en beskrivelse av kvalifikasjonene til vedkommende, samt en begrunnelse for hvorfor vedkommende er særlig egnet for vervet.

Det gjøres oppmerksom på at navn på kandidater som har meldt sin interesse, foreslåtte kandidater og dokumenter oversendt i forbindelse med denne utlysningen, kan bli gjenstand for innsyn i samsvar med offentleglova.

Spørsmål om vervet kan rettes til avdelingsdirektør Vibeke Andersen, telefon 92 83 44 84.